Kind onder ses wat in Mpumalanga-ongeluk sterfDie ongeluk op die R38 in Mpumalanga het die lewe van ses mense geëis. (Foto: DCCSL) Ses mense, onder wie ŉ kind, is Saterdagmiddag dood in ŉ botsing op die R38 tussen Badplaas en Barberton in Mpumalanga. Vyf van die slagoffers, ook die kind, was insittendes van ŉ sedan wat omstreeks 14:00 teen ŉ vragmotor gebots het, sê Moeti Mmusi, woordvoerder van die departement van gemeenskapsveiligheid. Die vragmotorbestuurder het ook op die toneel gesterf, terwyl sy passasier ernstig beseer en na ŉ hospitaal gehaas is. Mmusi sê een van die bestuurders het vermoedelik op ŉ gevaarlike manier ŉ ander voertuig probeer verbysteek toe die botsing plaasgevind het. Die LUR vir gemeenskapsveiligheid, Vusi Shongwe, het opnuut ŉ beroep op motoriste in die provinsie gedoen om veilig te bestuur. “Ons moet die pad met groter versigtigheid gebruik om onnodige lewensverlies te vermy,” sê Shongwe. Hy het ook sy medelye met die slagoffers se families betuig en die beseerde passasier spoedige beterskap toegewens.